בס"ד

**בוא איתי למדבר**

בא איתי למדבר

בוא איתי למדבר  
בוא איתי למרחב  
בוא איתי אל הלב הפתוח  
אל הרוח העולה  
אל הנשמה המתפשטת.

בוא איתי אל החיבוק שאינו  
צריך לידיים, אל הנשיקה  
שאינה צריכה לשפתיים

המראה הגדולה

השמים הם המראה הגדולה של המדבר.  
בזמן שהמדבר מסתכל בשמים הוא  
רואה את עצמו. אז הוא נחרד  
למראה לבושיו הזרים, מתנער   
מהם וחוזר למערומיו הנצחיים.

התפשטות  
אני נמשך אל המדבר מפני שהוא מכריח אותי להתפשט, כמוהו, מכל מותרות.   
במדבר, בסופו של דבר, אני פוגש את עצמי, במערומיי.

חופן חול  
מה יש בו, בשקט של המדבר, שהוא כל כך   
מדַבֵר?  
מה יש בהם, בקווי האופק הרחוקים, הבלתי  
נתפשים, שהם כל כך קרובים, נוגעים,   
תופשים?  
מה יש בהם, בחולות הנודדים, במרחבים   
העצומים, במישורי הַחֲמָדָה הלוהטים,   
בארץ לא עץ, לא שיח, לא עשב, מה יש  
בהם שאין בנאות דשא, מפלי מים, חורשים   
עבותים, יערות עד וארץ מניבה פרי?  
  
מה יש בו, בחופן החול החומק מבין   
אצבעותיך שאין למצאו בחופן אדמה   
שחורה, בוצנית מבטיחה וממשית?

פרח מתפלל

מה אני עושה כאן, במדבר?

אני מבקש להיות גרגר חול  
זרע טמון  
שורש צמא  
פרח מתפלל.

כאן, במדבר, על פני החול הזך, תחת   
השמים הטהורים, אני מבקש לשוב ולהיות

ראוי.

תודה

מכל המקומות בעולם  
כאן   
במדבר הזה   
אני לומד לומר  
תודה:   
תודה על טיפת מים   
תודה על פיסת צל.

כאן   
במדבר  
מופשט מכל  
אני לומד  
שגם שם   
בעירי  
או בכפרי   
היכן שכביכול  
יש לי כל :  
בית  
משפחה  
עושר אושר וכבוד  
בעצם-  
ידיי ריקות   
ולִבִּי חלל   
ולה' התודה   
על כל נשימה...

רצוא ושוב 1 – פרורים

לצאת אל המדבר

זה לצאת   
מעצמך   
המיושב  
המאורגן  
המגובש  
אל הבלבולים הגדולים   
התֹּהוּ  ובֹהוּ  
השיטפונות  
סופות החול  
ושם   
בין ארץ ושמים  
להתנפץ בין סלעים  
להשתלח מראש צוקים  
להתפרק אברים אברים.

ובדרך חזרה  
הביתה  
לקבץ את כל פירורי התֹּהוּ   
לאבן קטנה  
יקרה

סְגוּלִית.

רצוא ושוב 2 – עקדה

לצאת אל המדבר  
זה לצאת  
אל הענק  
האדיר  
הקדמון  
זה לחזור  
אל מעשה בראשית  
להיות חלק   
מבריאה קדומה  
להיטמע באינסוף.

לשוב מן המדבר  
זה לשוב  
אל הזעיר  
המצומצם  
המוגבל  
להתייסר  
בייסורי עקדה  
האוסרים  
לוחצים  
מהדקים  
עוד לבנה  
קטנה

בבית המקדש.

רצוא ושוב 3 - הארה

לצאת אל המדבר  
זה לוותר  
על ארבע פינות  
של בטחון  
להתמסר  
אל הרוח הגדולה  
להינשא  
אל הר האלוקים  
חורבה.

לשוב מן המדבר  
זה לשוב  
ממרחבי אין קץ  
לד' אמות של הלכה  
לצמצם  
את הרוח הגדולה  
למשפט  
מילה  
אות זעירה  
חובקת

נצח.

ולצאת ולשוב  
ולצאת ולשוב  
ולהזרים  
דקדוקי הלכה  
ברוח הגדולה  
ורוח גדולה  
בדקדוקי הלכה  
ולצאת ולשוב  
ולשוב ולצאת  
ושוב לצאת  
ושוב לשוב  
ולהיעצר  
יום אחד  
הלכה בשמאלך  
רוח גדולה בימינך  
ובמחיאת כף  
אחת  
להאיר כל עולמים.

המלחמה על צלם אלוהי'ם

אחת למאה שנה אני הולך אל המדבר, חופר בור גדול וקובר בו אלף זרועות, אלף פיות, אלף זוגות עיניים ועוד אלפי אברים שגידלתי על פני גופי בארצות השפע הגדול.

כך אני עושה אחת למאה שנה, יוצא אל המדבר, קורע מעליי את המיותר וחוזר אל מקומי הרגיל, מוזר לְאֶחָי ששכחו צורת אדם ולו מספר אברים כמספר אברי תינוק.

ומכיוון שמוזר אני לְאֶחָי הרי אני נעשה מוזר לעצמי ומתחיל לגדל יד על יד, עין על עין, ראש על ראש, עד אשר אכרע תחת המשא, אלך אל המדבר, אחפור בור גדול, אקבור בו וכו' וחוזר חלילה.

והמלחמה הזאת אין לה סוף  
והצעקה הזאת אין לה סוף  
והתפילה הזאת  
תעלה  
עד אינסוף.

לבעור לה'

המדבר הוא שליח האלוקים לנצח את האדם, להביסו, להכניעו. אם מבקש אתה את הכניעה הגדולה לפני מי שאמר והיה העולם – לך אל המדבר ושם, תן תודה על כל הצלפת שמש – על תאוותיך המתאדות בחום הלוהט, על יצריך המתבערים באש.

אם תיאות כך, לעלות על המוקד, לבעור לה' עד לא יישאר ממך שריד – אז תזכה להישתל מחדש

על מים רבים

חלקת אלוקים הקטנה

בקצה המדבר, על גבול המזרע והישימון, מחכה לי חלקת אדמה ומעיין בתוכה. אני מפחד. אדמה זו, המחכה לתפילתי ולידי, מה יעלה בגורלה אחרי שאנעץ בה את שן המחרשה?

עדיין לא חציתי את המדבר שביני לביני, עדיין משתרע לפני המדבר שביני לבינך, רעי, עדיין תועה אני במדבר שביני לבינך, אלוקי, וכבר

ניצבות רגלי

על סף ארץ חמדה

איך אכנס בך, ארץ אהובה, וגילולי חתומים בעצמותי?

איך אכנס בך, ארץ אהובה, ועדיין לא זוככתי

באש המדבר?

על מים רבים

על מים רבים

בארצי הקטנה

האהובה

היפה

התכופפתי

אל פרח שדה

אל רגב אדמה

וביקשתי משם

גרגר חול

שנע

ונד

והתגלגל

והגיע לכאן

מן המדבר.

על מים רבים

בארצי הקטנה

האהובה

היפה

טמנתי אפי

באדמה השחורה

הפורייה

הטובה

ובתוך ריח החיים

שהיכו בי השורשים

ביקשתי

קצה שורש אחד

שזחל

וחרר

וחתר

והגיע הלום

מן המדבר.

על מים רבים

בארצי הקטנה

האהובה

היפה

חיבקתי בית

שדה

אילן

והתפללתי:

אנא ה'

אל נא תיקח ממני

רוחך שנתת בי

עת לכתי אחריך

במדבר

אנא ה'

אל תשאירני

וידי תפושות

בבית

שדה

אילן

ריקות

מרוחך שנתת בי

במדבר.

אור חוזר

היה עלי לעלות למעלה, ללכת בעקבי אבי אברהם, להתרחק הרבה, להפליג מן המעגל, לצאת את המזל, להחליף שמים בשמים, ומשם, מן השמים החדשים, לגלות מחדש את כדור ארצנו – זוהר באור חוזר.

ידעתי – האור אינו חוזר משדהו השמן והדשן של עובד האדמה ששכח לומר תודה, ובוודאי שלא מן הערים הגדולות שם נעלם האור בתוך דודי שמש, טורבינות, תחנות כוח וכרסיהם של יצרני שרירים ופרעונים למיניהם.

מניין לו, אם כן, לכדור ארצנו, הזוהר העצום הזה?

בשמים ובשמי השמים ביקשתי את האור הגדול והנה הוא מאיר בי מכדור ארצנו הזעיר, מן המדבר, מעם עצום ורב, עם עצום ורב הולך הלוך ובכה על פני הישימון ושיר הודיה על שפתיו.

נתיב האוהבים?!

שאלתני אחי, למה זה, הדרך הביתה, אל הארץ הטובה, חייבת לעבור דרך מדבר.

שאלתני אחי, למה זה, הדרך אל המנוחה, אל השלווה, חייבת לעבור דרך ייסורים.

שאלתני אחי, למה זה, משעול הכרמים – נתיב האוהבים, חייב לעבור דרך נחשים ועקרבים.

בוא אחי, נצא אל המדבר, נעלה על עקבי הצאן, נפגוש את אבינו אברהם, נשאל את אבינו יצחק, נבקש תשובה מפיהם של יעקב ורחל, האוהבים, הנרדפים, הסוללים דרך במדבר העמים.

בוא אחי, נפליג על גבי שאלתך אל הזמנים העתיקים, נחפש את נביאינו ודברינו במדבריות הרחוקים, נחצה את ההרים הגאים עד נבוא לרגלי הנמוך שבהרים,

משם נבקש

מים חיים.

ריקוד

במקום שבו חֲדֵלָה הארץ הנושבת נִפְרָשׂ המדבר הגדול. עמדתי בין שניהם, רגלי האחת על אדמה עידית מוצקה והשנייה על חול נודד. גופי נחצה לשניים ומלחמה אדירה פרצה בתוכו, מלחמת המזרע והישימון. הררי חול נסעו ובאו מן המדבר, וצינורות, מחרשות ומכבשים עלו לעומתם מן הישוב. זו הייתה מלחמה כואבת שעלתה מכפות רגליי, הציפה את גופי, אך לא הגיעה אל כפות ידיי ולא חדרה לתוך לִבִּי על אף שנחשבה למלחמה הגדולה עלי אדמות. כפות ידיי עסוקות היו בליטוף החול הצמא מכאן, רגבי האדמה הרוויים מכאן, ושקילתם זה לעומת זה לאַזְנָם זה עם זה.

ובלִבִּי - התחולל ריקוד אהבה בו היה  
המדבר כנפיים לארץ הנושבת  
והארץ הנושבת  
רגליים  
למדבר...

**עד כאן**

**בוא איתי למדבר**

לרכישת הפנקס ופגישת המחבר המסגרת תיאטרון בית, מופעי קריאה מלווים בניגונים, סדנאות צמיחה, גדילה ושחרור:

|  |
| --- |
| בדרך – מסעות רוחניים  052-542-6583, 052-658-1796, ישראל, חיה |

C כל הזכויות שמורות למחבר